Omar Hasan al-Bashir (amezaliwa 1 Januari 1944) alikuwa rais wa nchi ya Sudan tangu mwaka 1993 hadi alipopinduliwa mnamo Aprili 2019. Alitangulia kushika mamlaka nchini baada ya kuwa kiongozi wa uasi wa kijeshi uliopindua serikali ya waziri mkuu Sadiq al-Mahdi mwaka 1989. Bashir aliongoza nchi kama mwenyekiti wa kamati ya wanajeshi na baadaye waziri mkuu hadi kujipa cheo cha rais mwaka 1993. Baada ya kushika uongozi alishirikiana na mwanasiasa na kiongozi wa Kiislamu Hassan al-Turabi akatangaza sheria zilizoweka nchi chini ya muundo wa shari'a ya Kiislamu. Chini ya athira ya Turabi aliagiza 1985 utekelezaji wa hukumu ya mauti dhidi ya mwanafalsafa Mwislamu Mohammed Taha kwa mashtaki ya uasi wa dini. Bashir alikandamiza vikali wapinzani na mwishowe pia mshauri wake wa awali al-Turabi. Mwaka 2004 Bashir alikubali mkataba wa amani uliomaliza vita vya wenyewe kwa wenyewe katika Sudan Kusini akaipa sehemu hii ya nchi haki ya kujitawala. Lakini vita vingine vya ndani vilianza katika Darfur (Sudan magharibi). Kutokana na mauaji mengi na matendo ya kinyama dhidi ya raia Al-Bashir ameshtakiwa mbele ya mahakama ya kimataifa ya jinai kama mkosaji wa jinai dhidi ya binadamu. Bashir ni rais wa kwanza wa nchi yoyote aliyeshtakiwa mbele ya mahakama hii.